
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



									
РЕШЕНИЕ
№ РС-145-21-036

		Днес, 21.04.2021 г., в град София, Комисията за противодействие на корупцията и за отнемане на незаконно придобито имущество /КПКОНПИ/, в състав:

	Заместник - председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева

У С Т А Н О В И:

		Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-027/24.02.2021 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-145/16.02.2021 г.
		Сигналът е подаден против Георги Стоянов – заместник-кмет на Община Ц.
		По същество, в сигнала се твърди, че в периода от назначаването му за заместник-кмет на Община Ц. със Заповед № РД-521/18.09.2018 г. до 26.11.2018 г., Георги Стоянов е едноличен собственик на капитала и управител на „********“ ЕООД, ЕИК ************, в нарушение на чл. 41, ал. 1 от ЗМСМА. Отделно от това, Георги Стоянов е Председател на Сдружение с нестопанска цел „************“, ЕИК ************* и член на Настоятелството на „********“ гр. Ц., ЕИК ************, град Ц.. ********* и читалището се субсидират ежегодно със средства от Община Ц.. В същото време, в качеството си на представляващ Сдружение „***************“, Стоянов подписва и се разпорежда с всички общински субсидии, отпуснати на клуба от общината, в която той е заместник-кмет. В подадената от него декларация за имущество и интереси, вх. № ******/13.05.2019 г. на КПКОНПИ, в графата за доходи от друга стопанска дейност са декларирани 50 лв., за които се предполага, че са от дейността му в клуба или читалището. Към сигнала не са приложени доказателства.  
		От Председателя на Постоянната комисия по правни въпроси, обществен ред, предотвратяване и установяване на конфликт на интереси при Общински съвет Ц. са изискани и представени с писмо вх. № ЦУ01-6176/29.03.2021 г. на КПКОНПИ, следните доказателства: Трудов договор № ТЗ-10-38/19.09.2018 г., сключен между Община Ц. и  Георги Стоянов и длъжностна характеристика на заместник-кмет; Трудов договор № ТЗ-10-53/05.11.2019 г., сключен между Община Ц. и Георги Стоянов и длъжностна характеристика на заместник-кмет, както и информация по отношение на „***********“ ЕООД, „*********“ и Народно читалище „*************“. 
		Служебно е извършена справка в Регистър НБД „Население“ и електронната страница на Община Ц. и Общински съвет Ц.. 

От събраните в хода на административното производство доказателства Комисията установи следното от фактическа страна:

		Сигналът е подаден от лице, с посочени три имена, ЕГН, адрес, електронен адрес, телефон и същият е подписан.
		Георги Стоянов заема длъжността заместник-кмет на Община Ц. по силата на трудов договор № ТЗ-10-38/19.09.2018 г., сключен с кмета на Община Ц., считано от 19.09.2018 г., съгласно който договор, същият се сключва за определен срок - до полагане на клетва от новоизбрания кмет на общината. С трудов договор № ТЗ-10-53/05.11.2019 г., кметът на Община Ц., назначава Георги Стоянов на длъжност заместник-кмет на Община Ц., считано от 05.11.2019 г. Съгласно условията на договора, същият се сключва за определен срок, а именно: до полагане на клетва от новоизбрания кмет на общината. 
		Съгласно данните публикувани в Търговския регистър и регистър на ЮЛНЦ, „***************“, основано на 22.07.2016 г., с ЕИК *****************, е сдружение с нестопанска цел, на което Георги Стоянов е представляващ сдружението и един от членовете на органа на управление на сдружението – Председател на Управителния съвет. 
		„****************“, гр. Ц. с ЕИК ************* е с посочена в Търговския регистър 100 % частна форма на собственост и съгласно чл. 2, ал. 1 и ал. 2 от Устава му, същото е юридическо сдружение с нестопанска цел, в неговата дейност могат да участват всички физически лица без оглед на ограничения, на възраст, пол, политически и религиозни възгледи и етническо самосъзнание. Видно от справката в Търговския регистър, Георги Стоянов е един от членовете на изпълнителния орган на читалището – Настоятелството.
		От данните в Търговския регистър по отношение на „**********“ ЕООД, с ЕИК **********, се установява, че едноличен собственик на капитала и управител на дружеството до 10.10.2018 г. е бил Георги Стоянов. Георги Стоянов с договор за продажба на дружествени дялове от 10.10.2018 г. е продал на Д.Н. 100% от дружествения капитал на дружеството и с Протоколно решение на едноличния собственик на капитала на дружеството, на 10.10.2018 г. е прекратил участието си като едноличен собственик на капитала и управител на дружеството.  
		По предложение с докладна записка № ДЗ № 815/16.01.2019 г. на кмета на Община Ц.-инж. Г. Л., на проведено заседание на 31.01.2019 г., Общински съвет Ц., на основание чл. 52, ал.1 и чл. 21, ал. 1, т. 6 във връзка с чл. 27, ал. 4 и ал. 5 от ЗМСМА, във връзка с чл. 94, ал. 2 и ал. 3 и чл. 39 от Закона за публичните финанси, във връзка с разпоредбите на ЗДБРБ за 2019 г. /ДВ, бр.103 от 13.12.2018 г./, ПМС № 344 от 21.12.2018 г. за изпълнение на държавния бюджет на Република България за 2019 г. и Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на общинския бюджет на Община Ц.,  приема Решение № 460, по Протокол № 27 от 31.01.2019 г., с което се приема бюджета на Община Ц. за 2019 г. Видно от приетото решение на Общинския съвет, с приетия бюджет се утвърждава разчет на целевите разходи и субсидии за 2019 г., в т.ч. в т. 4.2 субсидии за спортни клубове и в т. 4.3 разчет за разпределение на държавни субсидии за читалищата. С посоченото решение, Общински съвет Ц., упълномощава кмета на общината  да определи условията по предоставянето и отчитането на целевите средства по т. 4.1- 4.3 от същото.
		По предложение на кмета на общината-инж. Л., с негова докладна записка ДЗ № 80/23.01.2020 г., по т. 15 от Протокол № 4, на проведено заседание на 04.02.2020 г. на Общински съвет Ц., с Решение № 55 от същата дата, на основание чл. 21, ал. 1, т. 6 и чл. 52, ал. 1 от ЗМСМА, във връзка с чл. 94 от Закона за публичните финанси, приема бюджета на Община Ц. за 2020 г. Съгласно решението, в т.4. се „Утвърждава разчет за целевите разходи и субсидии“, в т.ч. по т. 4.2. „Субсидии за спортни клубове“ и по т. 4.3. „Разчет за разпределение на държавните субсидии по читалища“, както и се упълномощава кмета на общината да определи условията по предоставянето и отчитането на целевите средства по т. 4.1 - т. 4.3.  
  		През 2020 г. също с докладна записка ДЗ № 364/15.02.2021 г. на кмета на общината инж. Л., на заседание проведено на 09.03.2021 г. по т. 1 от Протокол № 12, Общински съвет Ц., на основание чл. 21, ал. 1, т. 6 и чл. 52, ал. 1 от ЗМСМА, във връзка с чл. 94 от Закона за публичните финанси, във връзка с разпоредбите на ЗДБРБ за 2021 г., ПМС № 408/23.12.2021 г. за изпълнение на държавния бюджет на Република България за 2021 г. и Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на общинския бюджет на Община Ц., приема Бюджет на Община Ц. за 2021 година с Решение № 213 от 09.03.2021 г. Видно от приетото решение, по т. 4 се „Утвърждава разчет за целевите разходи и субсидии за 2021 г., в т.ч. по 4.2. „Субсидии за спортни клубове“ и в т. 4.3. „Разчет за разпределение на държавните субсидии по читалища“, а също и се упълномощава кмета на общината да определи условията по предоставянето и отчитането на целевите средства по т. 4.1 - т. 4.3.  
В писмо вх. № ЦУ01-6176/29.03.2021 г. по описа на КПКОНПИ, Председателят на Постоянната комисия по правни въпроси, обществен ред, предотвратяване и установяване на конфликт на интереси при Общински съвет Ц., посочва, че в периода от 19.09.2018 г. до настоящия момент /24.03.2021 г.-датата на изпращане на писмото/, от страна на Георги Стоянов, в качеството му на заместник-кмет на Община Ц., няма издадени актове, сключени договори и/или извършени други действия по отношение на „*******“ ЕООД с ЕИК ***********, „************“ с ЕИК **************** и „*****************“ с ЕИК **************.   
	
При така установената фактическа обстановка Комисията стигна до следните правни изводи:

		За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
		Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
		Георги Стоянов, в качеството си на заместник-кмет на Община Ц., считано от 19.09.2018 г. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. С оглед горното КПКОНПИ е компетентна да разгледа подадения сигнал.
		На основание чл. 44, ал. 1 и ал. 2 от Закона за местното самуправление и местната администрация /ЗМСМА/, част от правомощията на кмета на общината е да ръководи цялата изпълнителна дейност на общината, назначава и освобождава от длъжност заместник-кметовете на общината и да издава заповеди, както и съгласно чл. 44, ал. 1, т. 5 от същия закон, да организира изпълнението на бюджета. Общинският съвет, на основание чл. 52, ал. 1 от ЗМСМА, приема самостоятелен бюджет на общината, извън държавния, на основата на собствени приходоизточници и субсидии от държавата, разпределяни между общините по критерии, определени със закон. 
Съгласно разпоредбата на чл. 84, ал. 4 от Закона за публичните финанси /ЗПФ/, кметът на общината внася в общинския съвет окончателния проект на бюджета на общината, индикативния годишен разчет за сметките за средства от Европейския съюз и прогнозите по чл. 82, ал. 3, в срок до 20 работни дни от обнародването на закона за държавния бюджет за съответната година. Съгласно посоченото правно основание на чл. 94 от Закона за публичните финанси /ЗПФ/, в приетите решения от Общински съвет Ц., Общинският съвет приема с решение бюджета на общината по показателите по чл. 45, ал. 1 в срок до 15 работни дни от внасянето му от кмета. С решението общинският съвет одобрява, на основание чл. 94, ал. 3, т. 6 от ЗПФ, разчетите за финансиране на капиталови разходи, включително разпределението на целевата субсидия за капиталови разходи, определена със закона за държавния бюджет за съответната година, по обекти за строителство и основен ремонт, за придобиване на материални и нематериални дълготрайни активи и за проучвателни и проектни работи, включително за съфинансиране и за плащания по заеми за капиталови разходи. Както законодателят е регламентирал в ал. 4 на чл. 94 от ЗПФ, че целевата субсидия за капиталови разходи по ал. 3, т. 6, определена със закона за държавния бюджет за съответната година, може да се разпределя за делегирани от държавата дейности и/или за местни дейности. Разпределението ѝ се одобрява с решение на общинския съвет. 
Видно от нормативната уредба уреждаща процедурата за внасяне в Общински съвет на предложения и приемане на бюджета на общините, както и от събраните доказателства, се установява, че проектите на бюджетите на Община Ц. за 2019, 2020 и 2021 г. са внесени за разглеждане с докладни записки от кмета на Община Ц.-инж. Л. и същите са приети от Общински съвет Ц. на проведени заседания на 31.01.2019 г. с Решение № 460 по Протокол № 27 от 31.01.2019 г., на 04.02.2020 г. с Решение № 55 по Протокол № 4 от същата дата и на 09.03.2021 г. с Решение № 213 по Протокол № 12 от 09.03.2021 г. Част от приетите бюджети за 2019, 2020 и 2021 г. на Община Ц., са утвърдените разчети за целеви разходи и субсидии, в т.ч. и включените субсидии за спортни клубове и разчет за разпределение на държавните субсидии по читалища за съответната година. Посоченото обуславя извода за липса на упражнени правомощия по служба от страна на Георги Стоянов, в качеството му на заместник-кмет на Община Ц., по отношение на внесените в Общински съвет Ц. проекти на бюджети за 2019, 2020 и 2021 г. на Община Ц., ведно със включените в тях субсидии за спортни клубове и разчет за разпределение на държавните субсидии по читалища за съответната година. В подкрепа на това е и писмо с вх. № ЦУ01-6176/29.03.2021 г. по описа на КПКОНПИ, от Председателя на ПК по „Правни въпроси, обществен ред, предотвратяване и установяване конфликт на интереси“ при Общински съвет Ц., в което същият посочва, че в периода от 19.09.2018 г. до изпращане на същото /изх. № 91/24.03.2021 г. на Общински съвет Ц./, Георги Стоянов, в качеството му на заместник-кмет на Община Ц., няма издадени актове, сключени договори и/или извършени други действия по отношение на „***********“ ЕООД, „***********“ и „************“, гр. Ц. 
	Предвид изложеното, се налага изводът, че е налице само един от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата, на който и да е елемент от понятието „конфликт на интереси“, обуславя невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл. 52 от ЗПКОНПИ. 
		Предвид горното, Комисията за противодействие на корупцията и за отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,


РЕШИ:

НЕ УСТАНОВЯВА конфликт на интереси по отношение на Георги Стоянов с ЕГН ************, заместник-кмет на Община Ц. и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, в периода от 19.09.2018 г. до 24.03.2021 г., поради липса на упражнени правомощия по служба по отношение на Сдружение „**************“, „********************“, гр. Ц. и „***********“ ЕООД.
		Препис от решението да се изпрати на Окръжна прокуратура Б., с оглед преценка за реализиране на правомощията й по чл. 76, ал. 2 от ЗПКОНПИ.
		Препис от решението да се изпрати на Георги Стоянов – заместник-кмет на Община Ц., на основание чл. 75, т. 1 от ЗПКОНПИ.

	

	КОМИСИЯ:


		
		ЗАМЕСТНИК - ПРЕДСЕДАТЕЛ:……/п/…………/АНТОН СЛАВЧЕВ/

		ЧЛЕН:……………/п/…………………………/АНТОАНЕТА ЦОНКОВА/

		ЧЛЕН:……………/п/……...……………....…………../ПЛАМЕН ЙОЦОВ/

		ЧЛЕН:…………/п/………………………................../СИЛВИЯ КЪДРЕВА/

